109 - رسمی دانیشیقلاردا دیلمیزین یوخاری قابلیتی
اولو تانری نین آدی ایله
آشاغیداکی جومله لره دیققت ائدین لوطفن! بو دانیشیقلارین «الف» نمونه لری یانلیش و «ب» نمونه لری داها دوزگون قیرامئریمیز اساسیندا یازیلمیشدیر.
الف: در مجموع 31 نفر در مراحل اولیه جهت نمایندگی مجلس از شهرستان میانه نام نویسی ائله دیلر!
ب: مییانا شهرستانیندان مجلس سئچکیلرین ایلک مرحله سینده [اوست – اوسته] 31 نفر آد یازدیردیلار.
الف : از تعداد ذکر شده بعضی عدم احراز صلاحیت تشخیص وئریلدیلر
ب: اوسته دئدیکلریمیزین نئچه سینین صلاحیتی (یئتکیسی) احراز اولمادی
الف: و بیر نئچه نفر دیگر رد صلاحیت اولدولار
ب: و نئچه سینین ده صلاحیتی رد اولدو!
الف: برای اینکه حق کسی ضایع اولمییا در بررسی صلاحیت بو کاندیدالار نهایت دقت از سوی نهادهای نظارتی اعمال اولوندو
ب: کیمسه نین حاققی باتماسین دئیه نظارت قورولوشلاری طرفیندن کاندیدالارین صلاحیتلرینی یوخلاماقدا سون درجه دیققت یئتیریلدی.
الف: یکی از کاندیداهای مجلس میانه دئدیلر کی من نهایت تلاشیمی در جهت رفع مشکل آب شرب میانه ائلییه جییم!
ب: مییانانین مجلس کاندیدالارینین بیری شهریمیزین ایچمه لی سو مسئله سینی قالدیرماق اوچون الیمدن گلنی چالیشاجاغام دئدی لر.
الف: بیر نماینده نباید بیر وعده ای وئره کی خارج از توانی اولا
ب: بیر نماینده (میللت وکیلی) الیندن گلمه ین ایشه سؤز وئرمه مه لیدیر.
الف: همانطور که مشاهده ائلییسوز بعضی از نمایندگان سابق ائله وعده لر وئردیلر کی هئچ واخت اجرا اولمادی
ب: گؤردویونوز کیمی قاباقکی نماینده لردن ده بعضی سی یئرینه یئتیره بیلمه دییی سؤزلر وئردی
الف: من او کاندیدایا رأی وئره جییم کی از همه باسوادتر و راستگوتر اولا!
ب: من ان (لاپ) ساوادلی و ان دوغرودانیشان کاندیدایا رأی وئره جه یم.
الف: و در خاتمه ی عرایضیم دئییم کی سیزدن خواهیش ائلییرم در انتخابات پیش رو پرشورتر از گذشته شرکت ائلییخ
ب: سون اولاراق،سیزدن اؤنوموزده کی (قاباغیمیزا گلن) سئچکییه کئچمیش سئچکی لردن ده داها شووقلو قاتیلماغینیزی دیله ییرم.
کئچمیش یازیلاردا خالقیمیزین اؤزه للیکله مسئولاریمیزین رسمی تورکجه دانیشماق ایسته دیکلرینده، جالاق (دو رگه) بیر دیل اورتایا قویماقلاری مسئله سینه توخونموشدوق. بوگون بو مسئله نی داها دا آچیقلاییب اوزه رینده قالماق ایسته دیم!
بیلدییینیز کیمی بو مسئله نین اساس سببی آنا دیلیمیزده اؤیره تیمین (آموزشین) اولماماسی اوچوندور. دوزگون رسمی دانیشماغین یولو یازی دیلیمیزی اؤیره نمه ییمیزدن کئچیر. دئمک یازی دیلینه مسلط اولمایان شخصدن دوزگون رسمی دانیشماغی دا اومماق اولماز.
عمومییتله یازی دیلیمیزین رسمی اورقانلاردا ایشلنمه مه سی اوچون و مدرسه لرده یاساق اولماسی اوچون بو دیل حاشیه ده قالیب و اؤز ده یرینی اولدوقجا ایتیرمکده دیر.
اوستان کانالیندا یاییلان تورکجه دانیشیقلارا باخدیغینیزدا رسمی دیلیمیزه مسلط اولمایانلارین دانیشیقلاری چوخ گولونج بیر ایفاده لر اورتایا قویور!
خالقیمیز بو جالاق دیلده یاییلان برنامه لری گؤردوکلرینده نه دوشونورلر؟!
منجه بو دیلده یاییلان برنامه لر خالقیمیز آراسیندا فرقلی باخیشلار و دوشونجه لر یاراداجاق! عوام و ساوادسیز و دیل حاققیندا بیلگیسی اولمایان شخصلر تورکجه نین ضعیف و دهیرسیز بیر دیل اولدوغونو و رسمی بیر دیل اولا بیلمه گوجو اولمادیغینی هابئله دیلیمیزه حدسیز- حساب سیز دخیل کلمه لر گیردییینی گؤرورلر!
آیدین لاریمیز و دوشونجه صاحیبلری مسئله نین هاردان قایناقلاندیغینی درک ائده رک دولت الی ایله بو مسئله نین حل اولماسیندان اومیدلری آزالیب اؤزلرینده مسئولیت حیسی داها آرتیق گوجله نیر. میثال اوچون اوستان کانالیندا بونا بنزر جومله لری چوخ گؤرموشوک:
- در انتخابات پیش رو همه اقشار جامعه دن دعوت ائلیرم کی او کاندیداکی باسواددی و اهل دروغ و فریب ده ییر اونو انتخاب ائلییک!!
سیزجه اونو بئله دئمک اولمازمی؟
- قاباغا گلن سئچکی لرده بوتون خالقیمیزدان ساوادلی و یالان دانیشمایان و حیله اهلی اولمایان کاندیدانی سئچمه یه دعوت ائله ییرم.
یوخاریدا کی جومله لرین هر ایکسی ده ایراندا یاشایان هر آذربایجانلییا آنلاشیلیر. آنجاق ایکی جومله عینی مفهومو یئتیرسه ده ایکینجی جومله دیلیمیزین قیرامئرینه اویغونودور. بیرینجی جومله ایسه یالنیز آنا دیلیمیزده اؤیره تیمین اولماماسی نتیجه سی دیر. عمومیتله خالقیمیز بئله آخساق جومله لری چوخ گؤرور و چوخ تأسسوفله بعضیلر یالنیشجاسینا بو مسئله نی دیلیمیزین ضعفی سانیرلار!!
بو دوشونجه ده اولان وطنداشلاریمزا یوخاریدا چکیلن مثال آیدین و ساده جاوابدیر. اونلار، دیلین ضعیف اولدوغو دئییل اؤزلرینین دیلیمیز حاققیندا ضعیف و بیلگیسیز اولدوغونو بیلمه لی دیرلر!
دیلیمیزین بو دورومدان چیخاریلماسینا جان آتان دوشونجه صاحیب لری اللریندن گلنلری اسیرگه میرلر. قانون چرچیوه سینده آنا دیلیمیزین اؤیرتیمینی ایسته ین آیدین لاریمیز اؤزلری ده ایشسیز اوتورمامیشلار. اؤزلری یازی دیلیمیزی اؤیره نیب اؤیره تمه یه ده چالیشیرلار. اونوتمایاق کی دیلیمیزین قورونماسی تورکجه یازماغا باغلی دیر.
یازماق صیرف علمی مقاله لر و کیتاب لار دئییل. گونده لیک ائس ائم ائس لردن، مجازی دونیادا یازیشمالاردان و مکتوبلاردان باشلایا بیله ریک. دیلیمیزی حفظ ائدیب ساخلاماغینا شریک اولماق ایسته سه نیز یازماغا باشلایین!
azb_Arab azb_Arab azb_Arab pes_Arab azb_Arab pes_Arab azb_Arab azb_Arab azb_Arab pes_Arab azb_Arab pes_Arab azb_Arab pes_Arab azb_Arab pes_Arab azb_Arab pes_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab